Else Winther Andersen (V), 2000-03-22:
Jeg vil gerne som sidst begynde med at sige, at De Konservative selvfølgelig støtter dette forslag, da de jo også er medforslagsstillere.
I Ugebrevet Mandag Morgen fra den 28. februar 2000 står der, at mange plejehjemsledere mangler værktøjer til at udvikle kvaliteten af plejen, men også udnytte ressourcerne med det personale, der er på et plejehjem eller tilhørende ældreboliger.
Og det er netop med dette beslutningsforslag, at vi vil gøre det muligt at hjælpe den udvikling på vej, sådan at kommunerne også her fik nogle værktøjer til at kunne udvikle kvalitet.
Det handler jo nemlig ikke bare om penge og ressourcer, men også om en kultur.
Det er vigtigt i beskrivelsen af kvalitetsstandarderne i den kommunale plejesektor, at de værdier og det engagement og de holdninger, som plejehjemslederen er garant for, også bliver ordentligt beskrevet.
Det drejer sig jo nemlig her også som det vigtigste om trivsel for beboerne.
Derudover vil jeg da gerne lige kommentere de her ordførertaler, og jeg vil også gerne på forhånd sige tak for mange positive bemærkninger, selv om der også har været kritiske.
Socialministeren siger - og det falder jo i tråd med fru Grete Schødts, den socialdemokratiske ordfører - at man har sat en proces i gang her, og at regeringen er i gang.
Og det, jeg sådan set hører Socialdemokratiet sige rent ud, er, at Socialdemokratiet har en lidt dårlig sag her ved, at de er nødt til at afvise noget, som de i og for sig synes er godt nok, for Socialdemokratiet indrømmer jo, ved at de har sat processen i gang, at problemet er der.
Jamen hvorfor så ikke rose sagen i stedet for bare at gå ind og sige: Ja, ja, alt det, der er deri, kan vi ikke bruge. Der er også blevet sagt, at det her kun er en gang holdningsmarkeringer.
Jamen det er det jo ikke.
Vi har jo set i den debat, der har været vinteren over, at det altså ikke er nok, at man bare bliver ved med at sætte nogle ting i gang.
Der er faktisk også brug for handlinger, i stedet for at det hele tiden er nogle parader, man viser.
Kunne den socialdemokratiske ordfører nu ikke vende debatten lidt og så prøve at se på det reelle indhold og se på, hvad det er, der er brug for i det her tilfælde.
Og det er faktisk handlinger.
og få det vendt.
Lad os da komme i gang med det.
Til hr. Villy Søvndal vil jeg sige: Det har også noget med debatten at gøre og om at få hele beslutningsforslaget vendt.
At det pludselig faktisk kun er et spørgsmål om økonomi er jo ikke rigtigt.
Det er et spørgsmål om, hvad det er for en pleje, hvad det er for en omsorg, med stor streg under omsorg, vi giver de ældre mennesker på vores plejehjem og i vores ældreomsorg.
Det, det nemlig drejer sig om, er jo mennesker af kød og blod, og det drejer sig ikke kun om økonomi.
Der er ikke nævnt ét ord om økonomi i det her.
Det drejer sig om, at vi viser respekt for den ældre generation.
Fru Inge Refshauge nævner bl.a., at det jo kunne være, at det er kommunerne, kommunalbestyrelserne, og der kan vi jo så allerede nu begynde at gå ind og tage fat på det sidste beslutningsforslag i dag, hvor vi jo klart peger på, at ældreomsorgen er kommunalbestyrelsens ansvar.
Fru Yvonne Herløv Andersen nævner mange forskellige elementer for, hvad der skal ligge i at måle en kvalitet.
Og det er jo nemlig rigtigt, at den ikke er så nem at måle.
Det er meget nemmere, når man kan putte det hele ind i et skema: at det varer så og så længe at spise, og det er den mad, de får. Men det er jo også det, vi i andre sammenhænge kalder de bløde værdier, der er væsentlige.
Og hvad er det for en livskvalitet, der bliver lagt til grund for indholdet på et plejehjem?
Det er rigtigt, når det bliver sagt, at livskvalitet kan opfattes forskelligt rundt i landet, og det skal der bestemt også være plads til, når man skal gå ind og måle og gå ind og beskrive.
Det er lige så meget et spørgsmål om en beskrivelse, så de pårørende og de ældre selv kan se, hvad det er, man vælger at gå ind til.
Det er rigtigt, at vi jo nemlig har mange kommuner, der har taget det her alvorligt og er begyndt frivilligt at gå ind og sætte kvalitetsmål op.
De kvalitetsmål kan jo så indeholde forskellige elementer.
Det er jo også rigtigt, som det bliver sagt, at aktivering og den måde, man drager omsorg for, at de ældre er med i livet, dér hvor man bor, også giver en højere livskvalitet.
Hr. Anders Samuelsen siger klart det samme, fordi man er en del af regeringen: at der er sat en proces i gang, og nu vil man se, hvad der kommer ud af det.
Og så fik vi lidt historier om, hvor det er, at vi har for mange ansatte.
Er det på mellemniveau?
Jamen det er jo en debat, som må ligge ude i de enkelte kommuner, og det kan jo så være, at man her kan udvikle nogle værktøjer, så kommunerne finder ud af, om det er den rigtigt sammensatte personalegruppe, man har til det her område.
Til fru Tove Videbæk vil jeg gerne sige tak for tilsagnet om, at man klart er enig i, at kvaliteten gerne må få et løft, og at det her også drejer sig om værdien af plejen.
Så bliver der rørt ved uddannelse af ledere, og det er der i øvrigt også flere andre der har gjort.
Der har vi nok et område, hvor vi godt kunne sende nogle signaler til kommunerne: Er det den rigtigt uddannede personalegruppe, der er ledere til det her arbejde?
Men tak for det positive tilsagn og tak for debatten i det hele taget.